Գէորգ Խրլոբեան

**Գէորգ Խրլոբեան** (), հայ փիլիսոփայ:

## Կենսագրութիւն
Գէորգ Խրլոբեան ծնած է 19 Օգոստոս 1927-ին, Սուրիոյ Հալէպ քաղաքը: Որդին է Պէյրութի Հայկազեան Համալսարանի Հայագիտութեան Բաժանմունքի հիմնադիր վարիչ, հայագէտ Վեր. Տիգրան Գէորգ Խրլոբեանի:

## Կրթութիւն
Ուսումը ստացած է Հալէպի Էմմանուէլ Վարժարանէն ներս վեցամեայ կրթութեամբ, որ աւարտած է 1940-ին: Ապա աւարտած է Հալէպի Ալեփփօ Գոլէճը 1946-ին: 1951 թուականին աւարտած է Երեւանի պետական համալսարանի հայոց Լեզուի, հոգեբանութեան եւ տրամաբանութեան բաժինը, աւարտաճառ ներկայացնելով Անտոն Գարագաշեանի ժառանգութիւնը: 

Արժանացած է գիտական աստիճաններու՝ գիտութիւններու թեկնածու, հայ թիլիսփայութեան պատմութեան գծով, 1960-ին, աւարտաճառ ներկայացնելով Անանիա Շիրակացիի Աշխարհայեացքը, գիտական ղեկավար ունենալով ակադեմիկոս՝ Վազգէն Չալոյեանը: Գիտութիւններու դոկտոր, 1974-ին, աւարտաճառ ներկայացնելով՝ Հայ Սոցեալական (Ընկերային) իմաստասիրութեան պատմութիւնը: Ն.Ս.Օ.Տ.Տ. Վազգէն Ա. Ամենայն Հայոց Կաթողիկոսի ղեկավարութեամբ ուսումնասիրած է հայ աստուածաբանութեան պատմութիւնը, 1965-1985 տարիներուն: Աստուածաբանութեան դոկտորական ստացած է 1998-ին, Ամերիկայի Միացեալ Նահանգներու մէջ, աւարտաճառ ներկայացնելով՝ Վաղ Քրիստոնէութիւնը Հայաստանի մէջ:

## Մասնագիտական գործունէութիւն
Գէորգ Խրլոբեան իբրեւ ուսուցչապետ (փրոֆեսոր) աշխատած է Երեւանի Պետական, Պէյրութի Հայկազեան, Պուէնոս Այրէսի Էլ Սալվատոր (Արժանթին), Տիթրոյթի Ուէյն (ԱՄՆ), Լա Վերնի (ԱՄՆ) համալսարաններուն մէջ:

Ան եղած է Երեւանի Պետական Համալսարանի եւ Լա Վերն Համալսարանի Հայագիտութեան Ամպիոնի վարիչ: Վարած է Կիրովականի (Վանաձոր) Մանկավարժական Հիմնարկի նախագահի պաշտօնը: 

1968-1969 տարիներուն, ան եղած է ՊԷյրութի Հայկազեան Համալսարանի Հայագիտական ամպիոնի վարիչ։ 1979-ին Կիրովականի մանկավարժական համալսարանի վերատեսուչ։ 

Մասնակցած է բազմաթիւ համաշխարհային, միութենական, համամերիկեան, շրջանային եւ բարձրագոյն ուսումնական հաստատութիւններու գիտաժողովներուն:

Ան ուսումնասիրած է հայ փիլիսոփայութեան պատմութիւնն ու ընկերային խնդիրները։

## Գիտական վաստակ
Եղած է ռահվիրան հայ ընկերային եւ աստուածաբանական մտքի պատմութեան հետազօտման, Հայաստանի մէջ Կիրառական Ընկերաբանութեան Հետազօտական կեդրոններու ստեղծման, Հայոց Ցեղասպանութեան մասնագիտական ուսումնասիրութեան: Ան հայ իմացական ու հոգեւոր արժէքները տարածած է աշխարհով մէկ:

## Հրատարակութիւններ

### Մենագրութիւններ

* Անանիա Շիրակացիի Աշխարհայեացքը (200 էջ)

* Հայ Ընկերային Իմաստասիրութեան Պատմութիւնը (550 էջ)
* Գրիգոր Նարեկացիի Համունիզմը (86 էջ)
* Դպրոցի Կոմպլեքսային Դաստիարակութեան Հարցեր (150 էջ)
* Բուհական Դաստիարակութեան Սոցեալ-Հոգեբանական Հարցեր (160 էջ)
* Դաստիարակութեան Արդի Պատկերացումները (150 էջ)
* Տէրունական Աղօթքի Մեկնութիւն (430 էջ)
* Եհովայի Վկաների Վարդապետութեան Քննական Վերլուծութիւն (170 էջ)
* Վաղ Քրիստոնէութիւնը Հայաստանում (200 էջ)
* Քարոզների Ժողովածու (250 էջ)
* Ցեղասպանագիտութիւն (400 էջ) 

Լոյս ընծայած է նաեւ քսան գրքոյկներ եւ շուրջ չորս հարիւր գիտական յօդուածներ հայագիտական, կրօնագիտական եւ ընկերաբանական հարցերու նուիրուած: 

## Պարգեւատրութիւններ

* Ս. Սահակ եւ Ս. Մեսրոպ շքանշան՝ Ն.Ս.Օ.Տ.Տ. Գարեգին Ա. Ամենայն Հայոց Կաթողիկոսին կողմէ
* Պատուաւոր Դոկտորայի կոչում Լա Վերնի համալսարանին կողմէ
* Գնահատագիր Նորին Վսեմութիւն ԱՄՆ-ի նախագահ Ու. Գլինթընի կողմէ
* Արծաթ մետալ Երեւանի Համալսարանի, Մխիթար Սեբաստացի Մետալ Վենետիկի Մխիթարեան Միաբանութեան
* Գնահատագիր Ամերիկայի Հայ Աւետարանակչական Ընկերակցութեան կողմէ
* Պատուոյ գիրեր Հայաստանի Բուհերու (Բարձրագոյն Ուսումնական Հաստատութիւններու), մշակոյթի նախարարութիւններու, Ամերիկայի Հոգեբաններու Ընկերակցութեան, Խորհրդային Միութեան Ընկերաբաններու Համամիութենական Ընկերութեան նախագահութեան, Երեւանի Պետական Համալսարանի ռեկտորատի եւ այլ ազգային եւ օտար կազմակերպութիւններու կողմէ:

## Աղբիւրներ

* «Ցեղասպանագիտութիւն», Փրոֆ. Դոկտ. Գէորգ Տ. Խրլոբեան, Պէյրութ, 2006։

## Արտաքին յղումներ

* ՓՐՈՖ. ԳՈԿՏ. ԳԷՈՐԳ ԽրլոբԵԱՆ, ՑԵՂԱՍՊԱՆԱԳԻՏՈՒԹԻՒՆ, Պէյրութ, 2006, 405 էջ. մեկենասութեամբ Միմի եւ Արմէն Յարութիւնեանների

Ստորոգութիւն:Հայ փիլիսոփաներ